SET บ่ายผันผวนต่อ ซื้อ 2 หุ้นเด่นอสังหาฯ
SET เช้านี้ผันผวนมาก โดยดัชนีฯเปิดในแดนบวกตามภูมิภาคแต่ที่สุดย่อตัวลงหลังเจอแรงขายทำกำไร หลังตอบรับเรื่องเฟดเลื่อนปรับขึ้นดอกเบี้ยไปแล้ว สัปดาห์นี้เกาะติดงบฯแบงก์คาดออกมาไม่สวย รวมทั้งตัวเลขส่งออก-เงินเฟ้อจีน เงินเฟ้อสหรัฐ บ่ายคาดยังเสี่ยงผันผวนต่อ ให้แนวรับ 1,400 แนวต้าน 1,410-1,420 จุด
12 ต.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (12 ต.ค.) SET เช้านี้ผันผวนมาก โดยดัชนีฯเปิดในแดนบวกตามภูมิภาคแต่ที่สุดย่อตัวลงหลังเจอแรงขายทำกำไร หลังตอบรับเรื่องเฟดเลื่อนปรับขึ้นดอกเบี้ยไปแล้ว สัปดาห์นี้เกาะติดงบฯแบงก์คาดออกมาไม่สวย รวมทั้งตัวเลขส่งออก-เงินเฟ้อจีน เงินเฟ้อสหรัฐ
นักวิเคราะห์คาดช่วงบ่าย ดัชนีฯยังเสี่ยงผันผวนต่อ ให้แนวรับ 1,400 แนวต้าน 1,410-1,420 จุด ขณะที่ แนะนำ “ซื้อ” PS ที่คาดว่าจะได้รับผลดีมากที่สุด รวมไปถึง QH ที่ราคาปัจจุบันสะท้อนแค่เงินลงทุนในบริษัทย่อยเท่านั้น เหมือนกับซื้อธุรกิจอสังหาแบบไม่มีต้นทุน
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้ผันผวนค่อนข้างมาก โดยต้นภาคเช้าเปิดมาในแดนบวกและดีดตัวขึ้นต่อตาม Sentiment ตลาดภูมิภาค แต่ต่อมากลับย่อตัวลงทำให้เห็นถึง upside ที่มีจำกัด หลังจากสัปดาห์ที่แล้วดัชนีปรับตัวขึ้นไปมาก
โดยตอบรับการเลื่อนการปรับขึ้นอัตราดอกเบี้ยของธนาคารกลางสหรัฐ (FED) ที่ทำให้มี Flow ไหลกลับเข้ามาทั้งจากนักลงทุนต่างชาติ และ Prop trade ทั้งนี้ เศรษฐกิจโลก โดยเฉพาะเศรษฐกิจของประเทศหลักๆ มีผลต่อตลาดทำให้เกิดความผันผวน นอกจากนี้ ปัจจุบันตลาดเทรดที่ P/E 15 เท่า ทำให้อาจเริ่มมีแรงขายทำกำไร
ด้านตลาดหุ้นภูมิภาคเคลื่อนไหวทั้งในแดนบวกและลบ โดยเปิดในแดนบวกและมีการย่อตัวลง ซึ่งมองว่าตลาดฯได้ตอบรับเรื่องเฟดเลื่อนการปรับขึ้นอัตราดอกเบี้ยไปแล้ว อย่างไรก็ตาม สัปดาห์นี้ต้องติดตามการทยอยประกาศผลประกอบการ เริ่มจากกลุ่มแบงก์ ซึ่งคาดว่าจะออกมาไม่สวยนัก ส่วนปัจจัยนอกประเทศให้ติดตามตัวเลขการส่งออกและเงินเฟ้อของจีนที่จะประกาศในวันที่ 14 ต.ค.ขณะที่เงินเฟ้อของสหรัฐจะประกาศในวันที่ 15 ต.ค.
แนวโน้มการลงทุนบ่ายนี้ คาดตลาดหุ้นไทยยังมีความเสี่ยงผันผวน และปรับตัวลงได้หากยังไม่มีปัจจัยใหม่เข้ามา พร้อมให้แนวรับ 1,400 จุด ส่วนแนวต้าน 1,410-1,420 จุด
 
บล.ธนชาต ระบุในบทวิเคราะห์ (12 ต.ค.) SET มีแนวโน้ม “พักฐาน” ระยะสั้น หลังปรับสูงขึ้นแรงตลอดสัปดาห์ที่ผ่านมา อย่างไรก็ตามมองการพักฐานของ SET จะอยู่ในรูปแบบ “Sector Rotation” จากหุ้นขนาดใหญ่ (กลุ่มหุ้นขนาดใหญ่แนะนำ “รอซื้อ”  ในช่วงตลาดพักฐานมาที่บริเวณ 1,390-1,400 จุด) มาที่กลุ่มหุ้นขนาดกลาง-เล็ก ที่ยัง Laggard ตลาด และมีประเด็นลงทุนระยะสั้น โดยภาพ SET ยังมองเป้าหมายปลายปีที่ 1,500 จุด เหมือนเดิม
ขณะที่ หุ้นกลุ่มอสังหามีประเด็นบวกระยะสั้น จากโอกาสที่ภาครัฐฯ จะออกมาตรการกระตุ้นอสังหา เพิ่มเติมภายในปีนี้ ไม่ว่าจะเป็น 1) การยืดหยุ่นเกณฑ์ในการปล่อยสินเชื่อ 2) การลดค่าธรรมเนียมโอน และจดจำนอง
โดยแนะนำ “ซื้อ” PS ที่คาดว่าจะได้รับผลดีมากที่สุด รวมไปถึง “ซื้อ” QH ที่ราคาปัจจุบันสะท้อนแค่เงินลงทุนในบริษัทย่อยเท่านั้น เหมือนกับซื้อธุรกิจอสังหาแบบไม่มีต้นทุน
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
TIPCO มูลค่าการซื้อขาย 2,130.24 ล้านบาท ปิดที่ 22.60 บาท เพิ่มขึ้น 2.20 บาท
TRUE มูลค่าการซื้อขาย 1,708.23 ล้านบาท ปิดที่ 10.60 บาท เพิ่มขึ้น 0.20 บาท
JAS มูลค่าการซื้อขาย 1,551.39 ล้านบาท ปิดที่ 5.55 บาท ลดลง 0.10 บาท
TASCO มูลค่าการซื้อขาย 1,163.35 ล้านบาท ปิดที่ 39.25 บาท เพิ่มขึ้น 1.75 บาท
PTT มูลค่าการซื้อขาย 1,119.04 ล้านบาท ปิดที่ 270.00 บาท ลดลง 2.00 บาท
 
ที่มา: สำนักข่าวอินโฟเควสท์